Det handler om kursmanipulation for millioner af kroner i sagen om EBH-bank. Men nu er den slut, og de syv tiltalte er frifundet.

En simpel postfejl sætter punktum i sagen om kursmanipulation, mandatsvig og bedrageri i sagen om EBH-bank. Bagmandspolitiets anke til Vestre Landsret kom for sent, og nu har landsretten vurderet, at sagen ikke bliver taget op. Nu står byrettens frikendelse af de syv tiltalte ved magt. Tidligere i september kom det frem, at ankemeddelelsen fra Bagmandspolitiet ikke nåede landsretten i tide. Bagmandspolitiet erkendte dengang, at nogle af deres breve er sendt en dag for sent. Men de mener også, der er sket en fejl hos Post Nord. Forsvarsadvokaterne klagede dengang til Vestre Landsret og forlangte, at sagen blev afvist, fordi Bagmandspolitiet ikke har overholdt de formelle tidsfrister. Nu overvejer anklagemyndigheden at gå videre til højesteret med sagen. -Vi overvejer, at gå til højesteret med det. Men vi skal lige kigge på det, men hvis der er noget, som højesteret skal kigge på, så går vi videre. Men vi foretager ikke en beslutning i dag, siger Mikkel Thastrum, kommunikationschef for Anklagemyndigheden.